**ZNKR** (**Zen Nihon kendō renmei**, jap. 全日本剣道連盟) **iaidō** on Japanin kendoliiton alaisuudessa harjoiteltava nykyaikainen budōlaji, jossa harjoitellaan miekan vetoa ja siihen liittyviä tekniikoita.

Historia
--------

ZNKR (*Zen Nihon Kendo Renmei*) iaidōn (aikaisemmin *seitei-gata, seitei iaidō*) kehitti tarkoitukseen koottu valiokunta Japanin kendoliitossa (ZNKR) 60- ja 70-luvuilla. Alkuperäisenä tarkoituksena oli tuottaa normisto, jota voitaisiin käyttää sekä kansallisesti että kansainvälisesti graduointeihin. Tavoitteena oli luoda yhtenäinen pohja, joka yhdistäisi perinteisten miekkakoulujen (koryū) harrastajat ja laajentaisi Kendoliiton tarjontaa. Taustastaan huolimatta ZNKR iaidō on avoin kaikille kiinnostuneille. Se tarjoaa mahdollisuuden harjoitella miekan vedon perusteita ja tilaisuuden tavata toisten koulukuntien harrastajia.

Seitei-gata
-----------

1969 Esiteltiin järjestelmän seitsemän ensimmäistä muotoa. 1981 lisättiin kolme ja 2000 vielä kaksi uutta kataa, päätyen nykyiseen kahteentoista. Katat ovat kaikki yksin suoritettavia, osa istuma-asennosta ja osa seisaaltaan, ja ne ovat muokattuja versioita vanhojen koulukuntien tekniikoista.

Tärkeää on huomata että ZNKR-iaidō katasarja on Japanin kendoliiton omaisuutta siinä mielessä että edistyneiden ZNKR-iaidō senseiden kollegio voi kehittää ko. katasarjaa esimerkiksi lisäämällä uusia katoja tai muuttamalla jo olemassa olevien katojen muotoa. Tämä koskee luonnollisesti vain ZNKR-sarjassa tehtäviä katoja. Vastaava kata on koryū-harjoittelussa tehtävä alkuperäisessä muodossaan.

| Katan numero | Katan nimi japanin kielellä | Suomennettu nimi | Alkuperä |
| --- | --- | --- | --- |
| 1 | jap. 前, *Mae* | Eteenpäin | Ōmori-ryū, Mae/Shohattō |
| 2 | jap. 後ろ, *Ushiro* | Taaksepäin | Ōmori-ryū, Ushiro/Ataritō |
| 3 | jap. 受け流し, *Ukenagashi* | Virtaava torjunta | Ōmori-ryū, Ukenagashi/Ryūtō |
| 4 | jap. 柄当て, *Tsuka-ate* | Lyönti miekan kahvalla | Hoki-ryū / Musō Jikiden Eishin-ryū, Towaki |
| 5 | jap. 袈裟切り, *Kesagiri* | Viistoleikkaus | Hoki-ryū |
| 6 | jap. 諸手突き, *Morote-zuki* | Pisto molemmin käsin | Tekniikka löytyy monista tyyleistä |
| 7 | jap. 三方切り, *Sanpōgiri* | Leikkaus kolmeen suuntaan | Hoki-ryū / Musō Jikiden Eishin-ryū, Yuki Zure |
| 8 | jap. 顔面当て, *Ganmen-ate* | Lyönti kasvoihin | Musō Shinden-ryū / Musō Jikiden Eishin-ryū, Yukichigai ja Mon'iri |
| 9 | jap. 添え手突き, *Soete-zuki* | Pisto tukevalla kädellä | Hoki-ryū |
| 10 | jap. 四方切り, *Shihōgiri* | Leikkaus neljään suuntaan | Hoki-ryū |
| 11 | jap. 総切り, *Sōgiri* | Kokonaiset leikkaukset | Musō Shinden-ryū, Sō makuri / Musō Jikiden Eishin-ryū, Gohogiri |
| 12 | jap. 抜き打ち, *Nukiuchi* | Äkillinen miekan veto | Mugai-ryū, Gyokko / Musō Jikiden Eishin-ryū, Makko |

ZNKR iaidō Suomessa
-------------------

*Pääartikkeli: ZNKR iaidō Suomessa*
ZNKR iaidōta on harrastettu Suomessa lähinnä aikido-senseiden leireillä 70-luvulta alkaen. Toshikazu Ichimura (aikido 6.dan shihan, iaido 6.dan renshi) sensei tiettävästi esitti ensimmäisenä Suomessa iaidōa aikidoleirillä Pietarsaaressa toukokuussa 1971. Tällöin hän opetti ZNKR-iaidōa. Aikido ja iaido piireissä harjoiteltu ZNKR-iaidō vaihtui Suomessa 1986 pääasiallisesti Musō Shinden-ryūksi. Tällöin iaidon pääopettajaksi tuli Takada Gakudo-sensei.
Vuonna 1999, José Martinez-Abarca (tuolloin 4.dan, nyt 31.10.2007 ZNKR iaidō 5.dan) muutti Suomeen ja liittyi KKTI ry:hyn, jossa hän alkoi vastata iaido-harjoituksista. Vuonna 2000 Suomen kendoseurojen keskusliitto (engl. *Finnish Kendo Association, (FKA)*) otti iaidōn virallisesti lajivalikoimaansa ja liiton hallitukseen valittiin iaidō-vastaava. Kun kendon kyu-graduointisäännökset uudistettiin, niihin lisättiin myös iaidō-graduointisäännökset. Ensimmäiset graduoinnit pidettiin joulukuussa 2000 Helsingissä.

Lähteet
-------

1. ↑  Suomen Kendoliitto / Finnish Kendo Association, Tengu, sivu 9. 1/2007
2. ↑  Suomen Kendoliitto / Finnish Kendo Association, Tengu, sivut 9-10. 1/2007


|  |  |  |  |
| --- | --- | --- | --- |
| 

| * n
* k
* m
Nykyaikana harjoiteltavat budōlajit |
| --- |
|  |
| 
* Aikido
* Atarashii naginata
* Iaidō
* ZNKR jōdō
* Judo
* Jūkendō
* Karatedō
* Kendō
* Kyūdō
* Shōrinji kenpō
* Taidō
* Tankendō

 |

 |